62022CJ0227
DOMSTOLENS DOM (Tredje Afdeling)
18. januar 2024 (
*1
)
»Præjudiciel forelæggelse – transport – direktiv 2006/126/EF – artikel 7, stk. 1 og 3 – kørekort – udstedelse, gyldighedsperiode og fornyelse – fysisk og psykisk egnethed til at føre motorkøretøj – lægeundersøgelser – hyppighed – attest vedrørende førernes psykologiske egnethed«
I sag C-227/22,
angående en anmodning om præjudiciel afgørelse i henhold til artikel 267 TEUF, indgivet af Administrativen sad – Gabrovo (forvaltningsdomstolen i Gabrovo, Bulgarien) ved afgørelse af 22. marts 2022, indgået til Domstolen den 31. marts 2022, i sagen
IL
mod
Regionalna direktsija »Avtomobilna administratsija« Pleven,
har
DOMSTOLEN (Tredje Afdeling),
sammensat af afdelingsformanden, K. Jürimäe, Domstolens præsident, K. Lenaerts, som fungerende formand for Tredje Afdeling, og dommerne N. Piçarra, N. Jääskinen (refererende dommer) og M. Gavalec,
generaladvokat: P. Pikamäe,
justitssekretær: fuldmægtig R. Stefanova-Kamisheva,
på grundlag af den skriftlige forhandling og efter retsmødet den 3. maj 2023,
efter at der er afgivet indlæg af:
–
IL ved advokat M. Hristov,
–
den bulgarske regering ved T. Mitova, S. Ruseva og L. Zaharieva, som befuldmægtigede,
–
Europa-Kommissionen ved P. Messina, N. Nikolova og N. Yerrell, som befuldmægtigede,
og efter at generaladvokaten har fremsat forslag til afgørelse i retsmødet den 13. juli 2023,
afsagt følgende
Dom
1
Anmodningen om præjudiciel afgørelse vedrører fortolkningen af artikel 7, stk. 1 og 3, i Europa-Parlamentets og Rådets direktiv 2006/126/EF af 20. december 2006 om kørekort (EUT 2006, L 403, s. 18).
2
Anmodningen er indgivet i forbindelse med en tvist mellem IL, der er bulgarsk statsborger, og Regionalna direktsija »Avtomobilna administratsija« Pleven (regionaldirektoratet for »motorkøretøjer« i Pleven, Bulgarien) vedrørende en afgørelse, hvorved IL blev pålagt en administrativ sanktion med den begrundelse, at han ikke ved en færdselskontrol kunne fremvise en gyldig attest vedrørende psykologisk egnethed som krævet i henhold til national ret.
Retsforskrifter
EU-retten
3
Ottende og niende betragtning til direktiv 2006/126 har følgende ordlyd:
»(8)
Af hensyn til færdselssikkerheden bør der fastsættes mindstekrav for udstedelse af kørekort. Normerne for køreprøver og for udstedelse af kørekort skal harmoniseres. Med henblik herpå bør det fastsættes, hvilke kundskaber og færdigheder samt hvilken adfærd der må kræves for at føre motorkøretøjer, køreprøven bør baseres på disse parametre, og mindstekravene med hensyn til fysisk og psykisk egnethed til at føre sådanne køretøjer bør defineres på ny.
(9)
Der bør på udstedelsestidspunktet og derefter med jævne mellemrum fremlægges bevis for, at førere af køretøjer, der benyttes til person- eller godstransport, opfylder mindstekravene med hensyn til fysisk og psykisk egnethed til at føre et motorkøretøj. En sådan regelmæssig kontrol i overensstemmelse med nationale regler af, at mindstekravene overholdes, vil bidrage til personers frie bevægelighed, forhindre konkurrenceforvridning og bedre tage hensyn til, at førerne af sådanne køretøjer har et særligt ansvar. Medlemsstaterne bør kunne stille krav om lægeundersøgelser for at sikre, at mindstekravene med hensyn til fysisk og psykisk egnethed til at føre andre motorkøretøjer er opfyldt. Af hensyn til gennemskueligheden bør sådanne lægeundersøgelser tidsmæssigt falde sammen med kørekortfornyelsen, og deres hyppighed bør således være bestemt af kørekortets gyldighedsperiode.«
4
Direktivets artikel 1, stk. 1, fastsætter:
»Medlemsstaterne indfører et nationalt kørekort baseret på den EF-model, der er fastsat i bilag I, efter bestemmelserne i dette direktiv. Nationalitetsbetegnelsen for den medlemsstat, der har udstedt et kørekort, skal fremgå af mærket på side 1 i EF-modellen til kørekortet.«
5
Det nævnte direktivs artikel 2, stk. 1, har følgende ordlyd:
»De kørekort, som medlemsstaterne udsteder, anerkendes gensidigt.«
6
Samme direktivs artikel 4, stk. 1, er affattet således:
»Det i artikel 1 omhandlede kørekort giver ret til at føre de kategorier af motorkøretøjer, der er defineret nedenfor. Det kan udstedes fra den aldersgrænse, der er fastsat for hver kategori. [...]«
7
Artikel 7 i direktiv 2006/126 med overskriften »Udstedelse, gyldighedsperiode og fornyelse« bestemmer:
»1.   Udstedelse af kørekort er betinget af:
a)
at ansøgeren består en prøve i færdigheder og adfærd samt en teoretisk prøve og opfylder de lægelige minimumskrav, jf. bilag II og III
[...]
2.
[...]
b)
Fra den 19. januar 2013 har de kørekort, medlemsstaterne udsteder til kategori C, CE, C1, C1E, D, DE, D1 og D1E, en administrativ gyldighedsperiode på 5 år.
[...]
3.   Fornyelse af et kørekort ved udløbet af den administrative gyldighedsperiode er betinget af:
a)
at mindstekravene med hensyn til fysisk og psykisk egnethed til at føre motorkøretøj, jf. bilag III, til enhver tid er opfyldt, når der er tale om kørekort til kategori C, CE, C1, C1E, D, DE, D1 og D1E, og
[...]
Medlemsstaterne kan begrænse den administrative gyldighedsperiode fastsat i stk. 2 for kørekort til alle kategorier, som udstedes til nye førere, med henblik på at lade særlige foranstaltninger gælde for sådanne førere med det formål at forbedre trafiksikkerheden.
Medlemsstaterne kan begrænse den administrative gyldighedsperiode for det første kørekort, som udstedes til nye førere for kategori C og D, til tre år med henblik på at lade særlige foranstaltninger gælde for sådanne førere med det formål at forbedre trafiksikkerheden.
Medlemsstaterne kan begrænse den administrative gyldighedsperiode fastsat i stk. 2 for individuelle kørekort til alle kategorier, hvis der skønnes at være behov for hyppigere lægeundersøgelser eller andre særlige foranstaltninger som f.eks. begrænsninger som følge af trafikforseelser.
[...]«
8
Punkt 9 i afsnit I i bilag II til dette direktiv med overskriften »Mindstekrav til køreprøver« har følgende ordlyd:
»9.1.
Bedømmelsen gælder i alle kørselssituationer den ubesværethed, hvormed ansøgeren benytter køretøjets forskellige betjeningsapparater, og dennes evne til, under iagttagelse af færdselssikkerheden, at færdes i trafikken. Hele prøven skal give den køreprøvesagkyndige indtryk af sikkerhed. [...]
Prøvesagkyndige skal uddannes til at foretage en korrekt bedømmelse af ansøgerens evne til at køre sikkert. [...]
9.2.
Ved bedømmelsen bør de prøvesagkyndige være særligt opmærksomme på, om en ansøger udviser en defensiv og social kørselsadfærd. Det giver et indtryk af den generelle kørestil, og den prøvesagkyndige bør tage dette med i betragtningerne ved den samlede bedømmelse af ansøgeren. Kriterierne omfatter tilpasset og resolut (men sikker) kørsel, som tager hensyn til vej- og vejrforhold, anden trafik, andre trafikanters interesser (især de mest udsatte) samt forudseenhed.
[...]«
9
Bilag III til dette direktiv med overskriften »Mindstekrav med hensyn til fysisk og psykisk egnethed til at føre motorkøretøj« er affattet således:
»Definitioner
1.
I dette bilag inddeles førerne i to grupper:
[...]
1.2. Gruppe 2:
førere af køretøjer i kategori C, CE, C1, C1E, D, DE, D1 og D1E.
[...]
Lægeundersøgelser
[...]
4.
Gruppe 2
Ansøgerne skal underkastes en lægeundersøgelse inden udstedelsen af deres første kørekort, og førerne skal derefter ved hver fornyelse af kørekortet undersøges i overensstemmelse med den gældende nationale ordning i den medlemsstat, hvor de har deres sædvanlige bopæl.
5.
Medlemsstaterne kan opstille strengere standarder end foreskrevet i dette bilag for udstedelse og fornyelse af kørekort.
[...]
Mentale forstyrrelser
Gruppe 1
13.1.
Kørekort må hverken udstedes til eller fornyes for ansøgere og førere:
–
der lider af alvorlige mentale forstyrrelser, medfødte eller erhvervet ved sygdomme, traumatiske lidelser eller neurokirurgiske indgreb,
–
der er alvorligt mentalt retarderede,
–
der lider af alvorlig alderdomssvækkelse, en alvorligt svækket dømmekraft, adfærd eller tilpasningsevne, der er knyttet til personligheden,
medmindre anmodningen underbygges af en lægeerklæring og på betingelse af, at der gennemføres regelmæssig lægekontrol, hvis der er behov herfor.
Gruppe 2
13.2.
Den kompetente lægelige myndighed tager behørigt hensyn til de yderligere risici, der er forbundet med at føre de motorkøretøjer, der indgår i denne gruppe.
[...]«
Bulgarsk ret
10
Artikel 51, stk. 4, i Zakon za balgarskite lichni dokumenti (lov om bulgarske identitetsdokumenter) bestemmer:
»Kørekort i kategori С, CE, C1, C1E, D, DE, D1, D1E og Т har en gyldighedsperiode på fem år.«
11
Artikel 8, stk. 1, 2 og 4, i naredba no 36 za iziskvanijata za psichologitjeska godnost i uslovijata i reda za provezjdane na psichologitjeskite izsledvanija na kandidati za pridobivane na pravosposobnost za upravlenie na MPS, na vodatji na MPS i na predsedateli na izpitni komisii i za izdavane na udostoverenija za registratsija za izvarsjvane na psichologitjeski izsledvanija (bekendtgørelse nr. 36 om kravene til den psykologiske egnethed samt betingelserne og proceduren for gennemførelse af psykologiske undersøgelser af ansøgere om kørekort, førere og formænd for køreprøvekommissioner samt for udstedelse af anmeldelsesattester vedrørende gennemførelse af psykologiske undersøgelser af 15. maj 2006 (herefter »bekendtgørelse nr. 36/2006«) bestemmer:
»1.   En attest vedrørende psykologisk egnethed skal forelægges af de pågældende personer ved påbegyndelsen af enhver ny ansættelse og udførelse af arbejde som taxichauffør eller fører af køretøj, der benyttes til offentlig person- og godstransport, samt som formand for køreprøvekommissioner.
2.   Attesten vedrørende psykologisk egnethed er gyldig i tre år fra udstedelsesdatoen.
[...]
4.   De i stk. 1 nævnte personer gennemgår en psykologisk undersøgelse hvert tredje år regnet fra udstedelsesdatoen for den seneste attest vedrørende psykologisk egnethed.«
12
Artikel 13, stk. 1, i naredba no 1-157 za uslovijata i reda za izdavane na svidetelstvo za upravlenie na motorni prevozni sredstva, ottjeta na vodachite i tjachnata distsiplina (bekendtgørelse nr. 1-157 om betingelserne og proceduren for udstedelse af kørekort, registret over førere og sanktioner) af 1. oktober 2002 bestemmer:
»Førstegangsudstedelse af et kørekort sker på grundlag af en original protokol vedrørende bestået køreprøve, som den respektive regionale afdeling af Darzjavna avtomobilna inspektsija [(den statslige bilinspektion, Bulgarien)] fremsender af egen drift; i denne forbindelse skal den pågældende person fremlægge følgende:
1.   en ansøgningsformular med bilag i henhold til Pravilnik za izdavane na bulgarskite litjni dokumenti [(regler for udstedelse af bulgarske identitetsdokumenter)]
[...]
3.   en attest udstedt af en praktiserende læge, af trafikdistrikternes lægelige udvalg (TOLEK) eller af det centrale lægelige udvalg for trafik (TTSLEK) vedrørende førerens/kørekortsansøgerens fysiske egnethed
4.   en kopi af attesten vedrørende psykologisk egnethed til udstedelse af et kørekort i kategori C1, C, D1, D og Ttm (sporvogn)
5.   en kopi af attesten vedrørende bestået kursus i førstehjælp ved trafikuheld for førere af motorkøretøjer
6.   en erklæring om, at den pågældende ikke har sit sædvanlige opholdssted i en anden EU-medlemsstat og ikke er i besiddelse af et gyldigt kørekort udstedt af en EU-medlemsstat
[...]«
13
Artikel 15, stk. 2, i bekendtgørelse nr. 1-157 af 1. oktober 2022 er affattet således:
»Med henblik på fornyelse som omhandlet i stk. 1 forelægger førerne de i artikel 13, stk. 1, nr. 1, 3 og 6, nævnte dokumenter samt det gamle kørekort.«
14
I overensstemmelse med artikel 178c, stk. 5, i Zakon za Dvizjenieto po patisjtjata (færdselsloven) straffes den, der uden gyldig attest vedrørende psykologisk egnethed gennemfører taxikørsel for egen regning eller offentlig person- eller godstransport, med en bøde på 500 bulgarske leva (BGN) (ca. 255 EUR).
15
I henhold til § 35, nr. 3, i Dopalnitelnite razporedbi na Zakona za izmenenie i dopalnenie na Zakona za dvizjenieto po patisjtjata (tillægsbestemmelser til lov om ændring og supplering af færdselsloven) gennemfører færdselsloven kravene i direktiv 2006/126.
Tvisten i hovedsagen og de præjudicielle spørgsmål
16
IL er indehaver af et gyldigt kørekort til bl.a. motorkøretøjer i kategori C, CE, C1, C1E, D, DE, D1, D1E og TCT. Hans kørekort er gyldigt for perioden fra den 28. november 2019 til den 28. november 2024.
17
Den 4. august 2021 blev IL standset af myndighederne i forbindelse med en kontrol, mens IL førte en sættevognstrækker med tilkoblet sættevogn, som han benyttede til offentlig godstransport. Ved kontrollen konstateredes det, at han ikke kunne fremvise en gyldig attest vedrørende psykologisk egnethed. Den seneste attest vedrørende psykologisk egnethed, som han havde, var udstedt den 7. oktober 2017 og gyldig til den 7. oktober 2020.
18
Kontrolmyndighederne noterede en forvaltningsmæssig forseelse for overtrædelsen af artikel 8, stk. 1, i bekendtgørelse nr. 36/2006, da IL ikke havde fremvist en gyldig attest vedrørende psykologisk egnethed. På grundlag af færdselslovens artikel 178c, stk. 5, vedtog direktøren for regionaldirektoratet for motorkøretøjer i Pleven den 24. august 2021 en afgørelse, hvorved IL blev pålagt en bøde på 500 BGN (ca. 255 EUR) for den i henhold til artikel 8, stk. 1, konstaterede overtrædelse.
19
IL indbragte denne bøde for Rajonen sad Sevlievo (kredsdomstolen i Sevlievo, Bulgarien) og gjorde i det væsentlige gældende, at artikel 8, stk. 1 i bekendtgørelse nr. 36/2006 og bødebestemmelsen i færdselslovens artikel 178c, stk. 5, er i strid med bestemmelserne i direktiv 2006/126.
20
Rajonen sad Sevlievo (kredsdomstolen i Sevlievo) konstaterede under henvisning til punkt 4 i bilag III til direktivet, at en medlemsstat kan opstille yderligere strengere standarder for førerne med hensyn til tidspunktet for de regelmæssige undersøgelser, og stadfæstede ved dom af 10. december 2021 afgørelsen af 24. august 2021.
21
IL har iværksat kassationsappel ved Administrativen sad – Gabrovo (forvaltningsdomstolen i Gabrovo, Bulgarien), der er den forelæggende ret, og som er af den opfattelse, at bestemmelserne i direktiv 2006/126 er tvetydige og i et vist omfang modstridende.
22
Den forelæggende ret har fremhævet, at i henhold til niende betragtning til direktivet skal bevis for, at førere af køretøjer, der benyttes til person- eller godstransport, opfylder mindstekravene med hensyn til fysisk og psykisk egnethed til at føre et motorkøretøj, fremlægges på udstedelsestidspunktet og derefter med jævne mellemrum. Det anbefales udtrykkeligt i denne betragtning, at lægeundersøgelser foretaget i dette øjemed tidsmæssigt bør falde sammen med kørekortfornyelsen, og at deres hyppighed således bør bestemmes af kørekortets gyldighedsperiode. Den forelæggende ret har endvidere præciseret, at punkt 4 i bilag III til direktiv 2006/126 giver mulighed for, at medlemsstaterne i national ret kan fastlægge de intervaller mellem lægeundersøgelser for førere i gruppe 2 (kategori C, CE, C1, C1E, D, DE, D1 og D1E), som de finder passende, idet disse intervaller kan have en anden varighed end kørekortets gyldighedsperiode.
23
I lyset af det ovenstående ønsker den forelæggende ret oplyst, om medlemsstaterne i overensstemmelse med bestemmelserne i direktiv 2006/126 kan pålægge førere af køretøjer i gruppe 2, at de med kortere intervaller end kørekortets gyldighedsperiode skal gennemgå en lægeundersøgelse for at fastslå deres mentale og psykiske egnethed, og kan forlange et særskilt dokument foruden kørekortet, som attesterer deres egnethed, eller om besiddelsen af et gyldigt kørekort til disse kategorier er tilstrækkelig til at attestere denne egnethed, da denne allerede blev konstateret ved førstegangsudstedelsen eller fornyelsen af kørekortet.
24
Ved kendelse af 27. maj 2022, indgået til Domstolens Justitskontor den 30. maj 2022, har den forelæggende ret besluttet at indgive et tillæg til sin anmodning om præjudiciel afgørelse, hvori den har anført, at den ligeledes er i tvivl om, hvorvidt den i de bulgarske nationale retsforskrifter fastsatte sanktion, der pålægges en fører, hvis kørekort er gyldigt for klasserne C, CE, C1, C1E, D, DE, D1, D1E og TCT, men som ikke kan fremlægge dokumentation for sin psykologiske egnethed, fordi dokumentationens gyldighedsperiode er udløbet, er i strid med den synkroniserede administrative gyldighedsperiode for kørekort og for de lægeundersøgelser, der foretages med henblik på at fastslå fysisk og psykisk egnethed, i henhold til direktiv 2006/126, eller om den sanktionspålæggende myndigheds anvendelse af de nationale retsforskrifter har medført tilsidesættelse af EU-retten.
25
På denne baggrund har Administrativen sad – Gabrovo (forvaltningsdomstolen i Gabrovo) besluttet at udsætte sagen og forelægge Domstolen følgende præjudicielle spørgsmål:
»1)
Giver bestemmelserne i direktiv 2006/126 medlemsstaterne mulighed for at forlange af førere af køretøjer i kategori С, CE, C1, C1E, D, DE, D1, D1E, at de med kortere intervaller end kørekortets gyldighedsperiode skal gennemgå en lægeundersøgelse for at fastslå deres [mentale og psykiske] egnethed, og i denne forbindelse forlange et særskilt dokument (foruden kørekortet), som attesterer deres egnethed? Eller attesterer besiddelsen af et gyldigt kørekort til de nævnte kategorier også førerens [mentale og psykiske] egnethed, da denne egnethed allerede blev konstateret ved førstegangsudstedelsen eller fornyelsen af kørekortet?
2)
Tillader artikel 7, stk. 1, i direktiv [2006/126] samt ottende og niende betragtning til dette direktiv en national bestemmelse som den i den foreliggende sag omhandlede, der – ud over mindstekravene til køreprøven (bilag II til direktiv [2006/126]) og mindstekravene med hensyn til fysisk og psykisk egnethed (bilag III til direktiv [2006/126]) – fastsætter yderligere betingelser med henblik på at fastslå den [psykologiske] egnethed [hos] førere, der transporterer passagerer og/eller varer?
3)
Såfremt det [andet] spørgsmål besvares bekræftende, er disse betingelser da underlagt den i [direktiv 2006/126] – og navnlig i niende betragtning, [fjerde] punktum, og artikel 7, stk. 3, i direktiv [2006/126] – fastsatte bestemmelse om synkronisering af den administrative gyldighedsperiode for kørekort og lægeundersøgelser i forbindelse med anvendelsen af mindstekravene med hensyn til fysisk og psykisk egnethed?«
Om de præjudicielle spørgsmål
26
Med spørgsmålene, som skal behandles samlet, ønsker den forelæggende ret nærmere bestemt oplyst, om artikel 7, stk. 1 og 3, i direktiv 2006/126 skal fortolkes således, at denne bestemmelse er til hinder for, at en medlemsstat pålægger indehavere af et kørekort til køretøjer i kategori C, CE, C1, C1E, D, DE, D1 og D1E, der er udstedt i overensstemmelse med dette direktiv, hvis fysiske og psykiske egnethed til at føre motorkøretøj er blevet kontrolleret på tidspunktet for udstedelsen af dette kørekort, og som ønsker at udøve erhverv som fører af et motorkøretøj til person- eller godstransport, ud over deres kørekort at være i besiddelse af en attest vedrørende psykologisk egnethed, der har en kortere gyldighedsperiode end kørekortets gyldighedsperiode.
27
I denne forbindelse skal det bemærkes, at der ved direktiv 2006/126, som det fremgår af ottende betragtning hertil, er blevet foretaget en minimumsharmonisering af betingelserne for at udstede det i direktivets artikel 1 omhandlede kørekort. Disse betingelser er navnlig fastsat i direktivets artikel 4 og 7 og vedrører bl.a. den krævede aldersgrænse, egnetheden til at føre motorkøretøj, de prøver, som kørekortansøgeren skal bestå, og dennes bopæl, der skal ligge på den udstedende medlemsstats område. Denne harmonisering af betingelserne for at få kørekort har navnlig til formål at tilvejebring en nødvendig forudsætning for den gensidige anerkendelse af nævnte kørekort, og har ligeledes til formål at bidrage til at forbedre færdselssikkerheden på vejene (jf. i denne retning dom af 26.10.2017, I, C-195/16, EU:C:2017:815, præmis 43, 44 og 51).
28
I henhold til artikel 7, stk. 1, litra a), i direktiv 2006/126 er udstedelse af kørekort betinget af, at ansøgeren består en prøve i færdigheder og adfærd samt en teoretisk prøve og opfylder de mindstekrav med hensyn til fysisk og psykisk egnethed i overensstemmelse med indholdet af bilag II og III til direktivet. Desuden kræver dette direktivs artikel 7, stk. 3, litra a), at fornyelse af et kørekort gøres betinget af, at mindstekravene med hensyn til fysisk og psykisk egnethed er opfyldt, når der er tale om indehavere af kørekort til køretøjer i kategori C, CE, C1, C1E, D, DE, D1 og D1E.
29
Det følger således af disse bestemmelser i direktiv 2006/126, at den psykiske egnethed hos indehavere af kørekort til køretøjer i kategori C, CE, C1, C1E, D, DE, D1 og D1E, herunder personer, der arbejder som erhvervschauffører, allerede vurderes og attesteres på tidspunktet for udstedelsen og fornyelsen af disse kørekort med henblik på bl.a. at opfylde det tvingende hensyn til færdselssikkerheden.
30
I denne sammenhæng bemærkes for så vidt angår spørgsmålet om fysisk og psykisk egnethed til at føre motorkøretøj for det første, at en medlemsstat i overensstemmelse med punkt 5 i bilag III til direktiv 2006/126 i forbindelse med enhver udstedelse af et kørekort eller en senere fornyelse heraf kan kræve en strengere lægeundersøgelse end den, der er anført i nævnte bilag (jf. i denne retning dom af 1.3.2012, Akyüz, C-467/10, EU:C:2012:112, præmis 54).
31
Hvad for det andet angår førerne i gruppe 2, dvs. førere af køretøjer i kategori C, CE, C1, C1E, D, DE, D1 og D1E, såsom IL, giver punkt 13.2 i dette bilag III medlemsstaternes kompetente lægelige myndigheder mulighed for at tage hensyn til de yderligere risici, der er forbundet med at føre køretøjer, som er omfattet af definitionen af denne gruppe. Når disse medlemsstater fastsætter de lægeundersøgelser, som førere i gruppe 2 skal gennemgå, kan de nævnte medlemsstater således indføre strengere krav for disse førere end for førere i gruppe 1 med henblik på at påvise eventuelle »mentale forstyrrelser« som omhandlet i punkt 13.2 i bilag III til direktiv 2006/126.
32
Det bemærkes i øvrigt, at direktiv 2006/126 i punkt 13.1 og 13.2 i bilag III til direktivet præciserer, hvilke mentale forstyrrelser der skal tages hensyn til. Herunder henviser punkt 13.1 til »alvorlige mentale forstyrrelser [...] erhvervet ved [...] traumatiske lidelser [...]«, idet begrebet »traumatiske lidelser« navnlig kan omfatte en række mentale forstyrrelser forårsaget utilsigtet af en udefrakommende omstændighed. Denne bestemmelse henviser ligeledes til »en alvorligt svækket dømmekraft, adfærd eller tilpasningsevne, der er knyttet til personligheden«.
33
I denne henseende har den bulgarske regering i sit skriftlige indlæg anført, at den i hovedsagen omhandlede lovgivning har til formål at konstatere, om føreren psykologisk set er egnet til at føre motorkøretøjer uden risiko for at begå færdselsuheld, henset til de psykologiske egenskaber, der er relevante i erhvervsmæssig henseende. Det er således muligt som følge af den undersøgelse af psykologisk egnethed, der er fastsat i denne lovgivning, bl.a. at opnå en prognose for den pågældende persons fremtidige adfærd på vejene og risikoen for at begå ulykker på grundlag af rent psykologiske og ikke-lægelige kriterier.
34
Såfremt den forelæggende ret bekræfter, at den test vedrørende psykologisk egnethed, der er fastsat i den nævnte lovgivning, med hensyn til rækkevidde og formål adskiller sig fra den undersøgelse af psykisk egnethed, der er fastsat i direktiv 2006/126, kan en psykologisk test, som ikke er baseret på kravene i dette direktiv, og som således ikke udgør en lægeundersøgelse som omhandlet i bilag III hertil, under disse omstændigheder ikke anses for at være i overensstemmelse med EU-retten. Den ville bringe den korrekte funktion af den ordning, der er indført ved det nævnte direktiv, og som har til formål at gøre det muligt for personer, der opfylder de i direktivet fastsatte betingelser, at godtgøre, at de opfylder de krav til egnethed, der er nødvendige for at føre køretøjer i den pågældende kategori, i fare. Som det fremgår af den bulgarske regerings indlæg, skal erhvervschauffører nemlig nødvendigvis være i besiddelse af et gyldigt kørekort, hvilket forudsætter, at de overholder de krav til fysisk og psykisk egnethed, der er fastsat i bilag III til direktiv 2006/126, samt de krav til færdigheder og adfærd i forbindelse med kørsel med et motorkøretøj i den pågældende kategori, der er fastsat i bilag II til direktivet. Disse krav forudsætter imidlertid en samlet vurdering af ansøgerens profil, henset bl.a. til dennes adfærd og evne til sikker kørsel.
35
Hvis den forelæggende ret derimod måtte finde, at den i hovedsagen omhandlede test vedrørende psykologisk egnethed har til formål at indgå i det skøn, som medlemsstaterne har med hensyn til at indføre strengere lægeundersøgelser, som nævnt i denne doms præmis 30 og 31, skal det bemærkes, at det følger af fast retspraksis, at en minimumsharmonisering ikke hindrer medlemsstaterne i at opretholde eller vedtage foranstaltninger med henblik på en mere vidtgående beskyttelse, dog under forudsætning af, at sådanne foranstaltninger ikke kan bringe virkeliggørelsen af det i direktivet foreskrevne resultat i alvorlig fare, og at de er i overensstemmelse med EUF-traktaten. I denne forbindelse har Domstolen anført, at sådanne foranstaltninger til trods for deres restriktive virkning kan begrundes, for så vidt som de tilgodeser et tvingende alment hensyn, forudsat at de er egnet til at sikre virkeliggørelsen af det formål, de forfølger, og ikke går ud over, hvad der er nødvendigt for at opfylde formålet (dom af 7.7.2016, Muladi, C-447/15, EU:C:2016:533, præmis 43 og 44 og den deri nævnte retspraksis).
36
Med forbehold for den efterprøvelse, som den forelæggende ret skal foretage i denne henseende, fremgår det imidlertid ikke af de sagsakter, som Domstolen råder over, at den i hovedsagen omhandlede lovgivning har til formål at imødegå de yderligere og specifikke risici og farer for færdselssikkerheden, der er forbundet med den mentale kapacitet, som kræves for førere i gruppe 2. Den bulgarske regerings forklaringer gør det nemlig ikke umiddelbart muligt at konkludere, at den i hovedsagen omhandlede test vedrørende psykologisk egnethed har til formål med større nøjagtighed eller mere indgående at identificere eventuelle mentale forstyrrelser som dem, der er omhandlet i punkt 13.1 og 13.2 i bilag III til direktiv 2006/126, for denne gruppe chauffører, og som kan bringe færdselssikkerheden i fare. Det fremgår således, at denne lovgivning går ud over, hvad der er nødvendigt for at sikre hensynet til færdselssikkerheden, og risikerer, for så vidt som den pålægger førerne ud over et gyldigt kørekort at være i besiddelse af en attest vedrørende psykologisk egnethed, at bringe virkeliggørelsen af det i direktiv 2006/126 foreskrevne resultat i alvorlig fare.
37
Under disse omstændigheder udgør den omstændighed, at det pålægges indehavere af et gyldigt kørekort, at de derudover skal være i besiddelse af en sådan særskilt attest vedrørende psykologisk egnethed, nemlig en supplerende begrænsning, der ikke er tilladt, for så vidt som det kørekort, der er udstedt af en medlemsstat i overensstemmelse med artikel 1, stk. 1, i direktiv 2006/126, skal anses for bevis for, at indehaveren på tidspunktet for udstedelsen af det nævnte kørekort opfyldte de betingelser for udstedelse, der er fastsat i dette direktiv (jf. i denne retning dom af 26.4.2012, Hofmann, C-419/10, EU:C:2012:240, præmis 46, og af 29.4.2021, Stadt Karlsruhe (Anerkendelse af et fornyet kørekort), C-47/20, EU:C:2021:332, præmis 28 og den deri nævnte retspraksis), og har således den nødvendige bevisværdi for at kunne dokumentere, at en person har den mentale egnethed til at føre motorkøretøj i den relevante kategori.
38
Selv om direktiv 2006/126 alene fastsætter en minimumsharmonisering af de nationale bestemmelser vedrørende betingelserne for udstedelse af kørekort, er der med dette direktiv ikke desto mindre foretaget en udtømmende harmonisering af de dokumenter, der beviser en ret til at føre motorkøretøj, og som skal anerkendes af medlemsstaterne i overensstemmelse med direktivets artikel 2, stk. 1 (jf. i denne retning dom af 26.10.2017, I, C-195/16, EU:C:2017:815, præmis 57, og 29.4.2021, Stadt Pforzheim (Påtegninger på kørekortet), C-56/20, EU:C:2021:333, præmis 42). Som generaladvokaten har anført i punkt 63 i forslaget til afgørelse, er det således udelukket, at et kørekort, der er udstedt i henhold til direktiv 2006/126, kan eksistere side om side med et hvilket som helst andet nationalt dokument, der i det væsentlige har samme funktion.
39
Det er endvidere ikke muligt for medlemsstaterne at kræve bevis for psykisk egnethed til at føre motorkøretøj med kortere intervaller end kørekortets gyldighedsperiode.
40
For det første har de kørekort, som medlemsstaterne udsteder for kategorierne C, CE, C1, C1E, D, DE, D1 og D1E, i henhold til artikel 7, stk. 2, litra b), i direktiv 2006/126 en administrativ gyldighedsperiode på fem år, og direktivets artikel 7, stk. 3, litra a), kræver, at fornyelsen af kørekort gøres betinget af, at de mindstekrav med hensyn til fysisk og psykisk egnethed, der er fastsat i bilag III til det nævnte direktiv, overholdes for indehavere af kørekort i disse kategorier.
41
For det andet, selv om det er korrekt dels, at punkt 4 i bilag III til direktiv 2006/126 i den franske sprogversion fastsætter, at »[l]es candidats doivent faire l’objet d’un examen médical avant la délivrance initiale d’un permis et [que], par la suite, les conducteurs sont contrôlés conformément au système national en vigueur dans l’État membre de résidence normale où a lieu le renouvellement de leur permis de conduire« (ansøgerne skal underkastes en lægeundersøgelse inden udstedelsen af deres første kørekort, og førerne skal derefter undersøges i overensstemmelse med den gældende nationale ordning i den medlemsstat, hvor de har deres sædvanlige bopæl, og hvor deres kørekort fornys), dels at det sidstnævnte sætningsled ikke fremgår af den bulgarske sprogversion, gør en hensyntagen til de forskellige sprogversioner af sidstnævnte bestemmelse det muligt at konkludere, således som det fremgår af punkt 49 og 50 i generaladvokatens forslag til afgørelse, at denne bestemmelse skal fortolkes således, at den omhandlede undersøgelse skal gennemføres i forbindelse med fornyelsen af kørekortet.
42
Den omstændighed, at de bulgarske og franske sprogversioner af punkt 4 i bilag III til direktiv 2006/126 ikke fuldt ud svarer til de øvrige sprogversioner af direktiv 2006/126, kan ikke føre til en anden fortolkning af denne bestemmelse.
43
Ifølge fast retspraksis udelukker nødvendigheden af en ensartet anvendelse og dermed fortolkning af en EU-retsakt, at denne betragtes isoleret i en af sine versioner, idet det tværtimod er påkrævet, at den fortolkes i overensstemmelse med såvel ophavsmandens virkelige vilje som det af den pågældende forfulgte mål, navnlig i lyset af dens affattelse på alle sprogene (jf. i denne retning dom af 12.11.1969, Stauder, 29/69, EU:C:1969:57, præmis 2 og 3, af 12.12.2013, X, C-486/12, EU:C:2013:836, præmis 19, og af 15.5.2014, Timmel, C-359/12, EU:C:2014:325, præmis 63).
44
Det fremgår imidlertid klart af de øvrige sprogversioner af direktiv 2006/126, at EU-lovgiver har ønsket, at lægeundersøgelserne skal falde sammen med fornyelsen af kørekortet, uden at de omhandlede bestemmelser nævner muligheden for, at medlemsstaterne kan fastsætte kortere intervaller mellem lægeundersøgelserne for førere i gruppe 2. Som den forelæggende ret med føje har anført, understøttes denne fortolkning af fjerde punktum i niende betragtning til dette direktiv, hvoraf det udtrykkeligt fremgår, at sådanne lægeundersøgelser tidsmæssigt bør falde sammen med kørekortfornyelsen, og deres hyppighed bør således være bestemt af kørekortets gyldighedsperiode.
45
Selv om artikel 7, stk. 3, femte afsnit, i direktiv 2006/126 undtagelsesvis tillader medlemsstaterne at begrænse den administrative gyldighedsperiode for individuelle kørekort til alle kategorier, »hvis der skønnes at være behov for hyppigere lægeundersøgelser« af hensyn til færdselssikkerheden, bekræfter denne bestemmelse desuden den omstændighed, at lægeundersøgelserne tidsmæssigt skal falde sammen med en fornyelse af kørekortet, og at deres hyppighed således skal bestemmes af kørekortets gyldighedsperiode.
46
Endelig skal det ligeledes bemærkes, således som Europa-Kommissionen har gjort gældende, at EU-retten på tidspunktet for de faktiske omstændigheder i hovedsagen allerede indeholdt lovgivning på området for anerkendelse af erhvervsmæssige kvalifikationer med henblik på at tage hensyn til sikkerhedskrav i forbindelse med godstransport og personbefordring, dvs. Europa-Parlamentets og Rådets direktiv 2003/59/EF af 15. juli 2003 om grundlæggende kvalifikationskrav og efteruddannelseskrav for førere af visse køretøjer, der benyttes til godstransport eller personbefordring ad vej, og om ændring af Rådets forordning (EØF) nr. 3820/85 samt Rådets direktiv 91/439/EØF og om ophævelse af Rådets direktiv 76/914/EØF (EUT 2003, L 226, s. 4), som ikke indeholdt noget specifikt eller yderligere krav i forhold til dem, der er fastsat i direktiv 2006/126, for at vurdere erhvervschaufførers psykiske egnethed.
47
Henset til samtlige ovenstående betragtninger skal de forelagte spørgsmål besvares med, at artikel 7, stk. 1 og 3, i direktiv 2006/126 skal fortolkes således, at denne bestemmelse er til hinder for, at en medlemsstat pålægger indehavere af et kørekort til køretøjer i kategori C, CE, C1, C1E, D, DE, D1 og D1E, der er udstedt i overensstemmelse med dette direktiv, hvis fysiske og psykiske egnethed til at føre motorkøretøj er blevet kontrolleret på tidspunktet for udstedelsen af dette kørekort, og som ønsker at udøve erhverv som fører af et motorkøretøj til person- eller godstransport, ud over deres kørekort at være i besiddelse af en attest vedrørende psykologisk egnethed, der har en kortere gyldighedsperiode end kørekortets gyldighedsperiode.
Sagsomkostninger
48
Da sagens behandling i forhold til hovedsagens parter udgør et led i den sag, der verserer for den forelæggende ret, tilkommer det denne at træffe afgørelse om sagsomkostningerne. Bortset fra de nævnte parters udgifter kan de udgifter, som er afholdt i forbindelse med afgivelse af indlæg for Domstolen, ikke erstattes.
På grundlag af disse præmisser kender Domstolen (Tredje Afdeling) for ret:
Artikel 7, stk. 1 og 3, i Europa-Parlamentets og Rådets direktiv 2006/126/EF af 20. december 2006 om kørekort
skal fortolkes således, at
denne bestemmelse er til hinder for, at en medlemsstat pålægger indehavere af et kørekort til køretøjer i kategori C, CE, C1, C1E, D, DE, D1 og D1E, der er udstedt i overensstemmelse med dette direktiv, hvis fysiske og psykiske egnethed til at føre motorkøretøj er blevet kontrolleret på tidspunktet for udstedelsen af dette kørekort, og som ønsker at udøve erhverv som fører af et motorkøretøj til person- eller godstransport, ud over deres kørekort at være i besiddelse af en attest vedrørende psykologisk egnethed, der har en kortere gyldighedsperiode end kørekortets gyldighedsperiode.
Underskrifter
(
*1
) – Processprog: bulgarsk.